[{"text_idx": "#000001", "text": "Annog mwy o fwyd o Gymru pli\u0302s!"}, {"text_idx": "#000002", "text": "Lansio menter newydd i annog mwy o fwyd o Gymru ar blatiau y sector cyhoeddus yng Nghymru"}, {"text_idx": "#000003", "text": "Mae Llywodraeth Cymru wedi lansio menter newydd i annog mwy o wariant lleol ar fwyd gan y GIG, ysgolion a llywodraeth leol yng Nghymru i helpu i gefnogi cynhyrchwyr o Gymru, creu mwy o swyddi a hybu ffyniant mewn cymunedau lleol, meddai Gweinidog yr Economi, Vaughan Gething heddiw."}, {"text_idx": "#000004", "text": "Mae adnodd caffael bwyd ar-lein newydd, \u2018Prynu Bwyd Addas at y Dyfodol\u2019 yn rhan o gynlluniau ehangach Llywodraeth Cymru i gefnogi economi\u0308au lleol bob dydd Cymru."}, {"text_idx": "#000005", "text": "Mae amcangyfrifon yn awgrymu bod yr Economi Sylfaenol yn gyfrifol am bedwar o bob deg swydd, a \u00a31 ymhob tri sy\u2019n cael ei wario yng Nghymru."}, {"text_idx": "#000006", "text": "Mae bwyd yn sector Economi Sylfaenol hanfodol sydd wedi wynebu \u2013 ac sy\u2019n dal i wynebu \u2013 nifer o heriau yn dilyn Brexit, pandemig Covid ac yn fwy diweddar, y rhyfel yn Wcra\u0301in a biliau ynni a thanwydd cynyddol."}, {"text_idx": "#000007", "text": "Mae gan gaffael y sector cyhoeddus ro\u0302l bwysig o ran helpu i fynd i\u2019r afael a\u0302\u2019r heriau hyn ac ail-leoleiddio\u2019r cadwyni bwyd, a sicrhau cymaint o hunangynhaliaeth a gwydnwch a\u0302 phosibl."}, {"text_idx": "#000008", "text": "Mae\u2019r canllawiau cyfreithiol newydd yn yr adnodd ar-lein yn egluro\u2019r hyn y gellir ei gynnwys mewn tendrau bwyd, tra\u2019n parhau i gydymffurfio a\u0302 rheolau caffael, i sicrhau\u2019r cyfleoedd mwyaf posibl i gynhyrchwyr a chyflenwyr bwyd lleol."}, {"text_idx": "#000009", "text": "Mae caffael bwyd y sector cyhoeddus yng Nghymru werth tua \u00a384.7m y flwyddyn, gyda Llywodraeth Leol a GIG Cymru gyda\u2019i gilydd yn gyfrifol am fwy nag 80% o hynny."}, {"text_idx": "#000010", "text": "Y sector cyhoeddus yn prynu gan gwmni\u0308au o Gymru yw 58% o\u2019r gwariant cyffredinol, ac mae bwyd o Gymru yn gyfrifol am 23%."}, {"text_idx": "#000011", "text": "Mae\u2019r ymrwymiad Darparu Prydau Ysgol am Ddim Sylfaenol, gan sicrhau y bydd pob plentyn ysgol gynradd yng Nghymru yn cael prydau ysgol am ddim erbyn 2024, yn gyfle gwirioneddol am newid sylweddol mewn polisi ac ymarfer i drawsnewid y system fwyd a mynd i\u2019r afael a\u0302\u2019r datgysylltiadau sydd ynddo. Bydd gweithio ar y cyd, rhannu data ac adeiladu perthynas gref, foesegol rhwng yr holl chwaraewyr ledled y system fwyd yn allweddol."}, {"text_idx": "#000012", "text": "Yn ddiweddar aeth y Gweinidog ar ymweliad a\u0302 Gower View Foods ym Mharc Bwyd Cross Hands yn Sir Gaerfyrddin, ar o\u0302l cael eu hadnabod fel y prif gwmni pecynnu menyn annibynnol y DU, gan bacio menyn ar gyfer y rhan fwyaf o frandiau mwyaf blaenllaw\u2019r DU ac Ewrop. Bu\u2019r Gweinidog hefyd yn cyfarfod a\u0302 Ferrari Coffee, Pen-y-bont ar Ogwr. Mae\u2019r cynhyrchwyr yn edrych ymlaen at y canllaw newydd fydd yn annog mwy o fwyd a diod o Gymru i gael eu defnyddio yn y sector cyhoeddus."}, {"text_idx": "#000017", "text": "\u201cMae yna gyfle gwych i roi mwy o fwyd o Gymru ar blatiau cyhoeddus yng Nghymru a chefnogi ein cynhyrchwyr lleol."}, {"text_idx": "#000018", "text": "\u201cMae adeiladu\u2019r gallu a\u2019r sgiliau angenrheidiol i ymgorffori amcanion Economi Sylfaenol ar draws sector cyhoeddus Cymru yn hollbwysig. Drwy wneud hyn, gallwn wneud y mwyaf o gyfleoedd i gyflenwyr o Gymru a meithrin cadwyni cyflenwi gwydn a hynod fedrus. Gallwn helpu i ddatblygu\u2019r busnesau hyn, i ddenu a chadw talent newydd ac ailgylchu\u2019r bunt Gymreig yn ein cymunedau."}, {"text_idx": "#000019", "text": "\u201cMae\u2019r adnodd caffael bwyd ar-lein yn rhan o\u2019r pecyn a\u2019r gefnogaeth angenrheidiol i randdeiliaid ac ymarferwyr y sector cyhoeddus a fydd yn helpu i newid meddylfryd i ganolbwyntio ar greu gwerth drwy ein gweithgarwch caffael, yn hytrach nag arbedion arian parod fel y gellir cyflawni\u2019r buddion ehangach a\u2019r nodau lles hynny.\u201d"}, {"text_idx": "#000021", "text": "\u201cYng Nghymru rydym yn cynhyrchu bwyd a diod ardderchog, ac rwy\u2019n falch o weld y fenter newydd hon fydd yn helpu\u2019r sector cyhoeddus i brynu\u2019n lleol. Mae hyn yn dda i\u2019n cynhyrchwyr bwyd ac i\u2019r economi leol. Bydd yn gyfle gwych i gynhyrchwyr ac i annog mwy o\u2019r sector cyhoeddus i brynu cynnyrch sy\u2019n agosach at adref.\u201d"}, {"text_idx": "#000022", "text": "Cyhoeddir gan Cyfryngau Cymru Cyf."}]